Komisjoni määrus (EÜ) nr 2561/1999,

3. detsember 1999,

millega sätestatakse herneste turustusstandard

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 1257/1999, [2] eriti selle artikli 2 lõiget 2,

ning arvestades, et:

(1) herned on esitatud määruse (EÜ) nr 2200/96 I lisas toodetena, mille standardid tuleb vastu võtta; komisjoni määrust nr 58, [3] millega sätestatakse teatavate määruse nr 23 lisas IB loetletud toodete ühised kvaliteedistandardid, viimati muudetud määrusega (EÜ) nr 888/97, [4] on korduvalt muudetud ning see ei ole enam juriidiliselt selge;

(2) kõnealuseid eeskirju tuleks seetõttu uuendada ja määruse nr 58 lisa I.3 kehtetuks tunnistada; selleks tuleks maailmaturu läbipaistvuse huvides arvesse võtta hernestandardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm;

(3) nende standardite kohaldamine peab ebarahuldava kvaliteediga tooted turult kõrvaldama, suunama tootmist tarbija nõudmisi rahuldavasse suunda ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust;

(4) neid standardeid kohaldatakse kõikidel turustusetappidel; toodete pikamaavedu, ladustamine teatavaks ajaks või mitmesugused käitlustoimingud võivad kaasa tuua nende bioloogilisest arengust või suuremast või väiksemast riknemisohust põhjustatud kvaliteedi halvenemise; seda riknemist tuleks seetõttu arvesse võtta lähetamisjärgsetel turustusetappidel standardeid kohaldades;

(5) käesolevas määruses sätestatud meetmed on kooskõlas värske puu- ja köögivilja korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

CN-koodi 070810 alla kuuluvate herneste turustusnormid on sätestatud lisas.

Seda standardit kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt.

Lähetamisjärgsetel etappidel võib toodetel esineda vastupidiselt standardite sätetele vähest värskuse ja turdumuse vähenemist ning bioloogilisest arengust või riknemisohust põhjustatud vähest kvaliteedi halvenemist.

Artikkel 2

Määruse nr 58 lisa I.3 tunnistatakse kehtetuks.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Määrust kohaldatakse selle jõustumise päevale järgneva kuu esimesest päevast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. detsember 1999

Komisjoni nimel

komisjoni liige

Franz Fischler

[1] EÜT L 297, 21.11.1996, lk 1.

[2] EÜT L 160, 26.6.1999, lk 80.

[3] EÜT 56, 7.7.1962, lk 1606/62.

[4] EÜT L 126, 17.5.1997, lk 11.

--------------------------------------------------

LISA

HERNESTANDARD

I. TOOTE MÄÄRATLUS

Käesolevat standardit kohaldatakse Pisum sativum L. kauntega hernesortide, Pisum sativum L. var macrocarpon kauntega tarbimiseks ettenähtud herneste ehk salatherneste ning Pisum sativum L. var saccharatum suhkruherneste suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud herned.

II. KVALITEEDINÕUDED

Standardis määratletakse müügivalmis ja pakendatud herneste kvaliteedinõuded.

A. Miinimumnõuded

Võttes arvesse iga klassi erinõudeid ja lubatud kõrvalekaldeid, peavad kõikides klassides:

i) hernekaunad olema:

- terved,

- veatud; mädanenud või toiduks kõlbmatud riknenud tooted ei ole lubatud,

- puhtad, ilma nähtava võõrolluseta (kaasa arvatud õiejäänused),

- salatherned ilma nahkja sisekileta,

- taimekahjuriteta,

- taimekahjurite tekitatud kahjustusteta,

- ebatavalise pinnaniiskuseta,

- võõra lõhna ja maitseta;

ii) herned peavad olema:

- värsked,

- terved, st ilma taimekahjurite või haiguste tekitatud kahjustusteta,

- normaalselt arenenud.

Herned peavad olema niisuguses valmimisastmes ja seisukorras, et need:

- kannatavad vedu ja käitlemist ja

- jõuavad sihtkohta rahuldavas seisukorras.

B. Liigitamine

Herned liigitatakse kahte järgnevalt määratletud klassi:

i) I klass

Selle klassi herned peavad olema hea kvaliteediga.

Hernekaunad peavad olema:

- sordile omase kuju, suuruse ja värvusega,

- koos viljavarrega,

- rahekahjustusteta,

- värsked ja mahlakad,

- soojakahjustusteta.

Salatherneste kauntel võivad olla:

- tühised pindmised vead, vigastused või muljutised,

- tühised kujuvead,

- tühised värvusvead.

Kauntega herneste

kaunad peavad olema:

- täis, vähemalt viis hernest kaunas.

Herned peavad olema:

- hästi välja arenenud,

- pehmed,

- mahlakad ja piisavalt tugevad, st kahe sõrme vahel pigistades peavad järele andma ilma puruks minemata,

- vähemalt poole täiskasvanud herne suurusest, kuid mitte täiskasvanud,

- sordile omase värvusega,

- mitte jahused,

- kahjustusteta.

Salatherne puhul peavad herned, kui neid on, olema väiksed ja poolvalminud.

ii) II klass

Sellesse klassi kuuluvad herned, mida ei või liigitada I klassi, kuid mis vastavad eespool nimetatud miinimumnõuetele.

Kauntega herned peavad olema I klassi hernestest küpsemad.

Hernestel võivad olla järgmised ebaolulised vead, kui on säilinud põhilised kvaliteedi-, säilivus- ja esitusviisi omadused.

Salathernestel võivad olla:

- tühised pindmised vead, vigastused või muljutised,

- tühised kujuvead, kaasa arvatud seemnete moodustumisest põhjustatud vead,

- tühised värvusvead,

- tühised taimekahjurite tekitatud pindmised vead, mis ei arene edasi,

- tühine kuivamine, välja arvatud närbunud ja pleekinud kaunad.

Kauntega hernekauntel võivad olla:

- tühised värvusvead,

- tühised vigastused, kui need ei arene edasi ega mõjuta herneid,

- mõningane värskuse vähenemine, kuigi närbunud kaunu ei tohi olla.

Kaunas peab olema vähemalt kolm hernest.

Herned võivad olla:

- poolvalminud,

- natuke kahvatumad,

- natuke kõvemad,

- kergelt kahjustatud.

Üleküpsenud herneid ei tohi olla.

III. SUURUSNÕUDED

Herneid ei liigitata suuruse järgi.

IV. HÄLBEID KÄSITLEVAD NÕUDED

Igas pakendis lubatakse kvaliteedi- ja suurushälbeid toodete suhtes, mis ei vasta pakendil näidatud klassi nõuetele.

i) I klass

10 % herneste kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires.

ii) II klass

10 % herneste kaalust, mis ei vasta ei selle klassi ega miinimumnõuetele, välja arvatud mädaplekkide, progresseeruvate haigustega või muul viisil tarbimiseks kõlbmatuks muutunud tooted.

V. ESITUSVIISI NÕUDED

A. Ühtlikkus

Iga pakendi sisu peab olema ühtlik ja sisaldama sama päritoluga, sama sorti ja sama kvaliteediga herneid.

Pakendi sisu nähtav osa peab esindama kogu pakendi sisu.

B. Pakendamine

Herned peavad olema nii pakitud, et need on nõuetekohaselt kaitstud.

Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi.

Pakend peab olema ilma igasuguse võõrolluseta.

VI. MÄRGISTAMISNÕUDED

Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed.

A. Identifitseerimine

- Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse.

B. Toote liik

- "Kauntes herned", "Suhkruherned" või "Salatherned", kui pakendi sisu ei ole nähtav.

C. Toote päritolu

- Päritoluriik ja võimaluse korral tootmispiirkond või üleriigiline, piirkondlik või kohalik kohanimi.

D. Kaubanduslikud andmed

- Klass.

E. Ametlik kontrollmärk (ei ole kohustuslik)

--------------------------------------------------